钦定古今图书集成/明伦汇编/闺媛典/第011卷 > 《橡媪叹》皮日休
## 钦定古今图书集成/明伦汇编/闺媛典/第011卷 > 《橡媪叹》皮日休

秋深橡子熟，散落榛芜冈。伛伛黄发媪，拾之践晨霜。
移时始盈掬，尽日方满筐。几曝复几蒸，用作三冬粮。
“山前有熟稻，紫穗袭人香。细获又精舂，粒粒如玉珰。
持之纳于官，私室无仓箱。如何一石馀，只作五斗量。”
狡吏不畏刑，贪官不避赃。农时作私债，农毕归官仓。
“自冬及于春，橡实诳饥肠。吾闻田成子，诈仁犹自王。
‘吁嗟逢橡媪，不觉泪沾裳’。”